LOVLIG: Siden 1. januar i år er marihuana, eller cannabis om du vil, lovlig å selge i Colorado. I dag kan du få det gratis dersom du er en plaget veteran. Foto:Thomas Nilsson,VG

Organisasjon gir marihuana til veteraner

Den amerikanske organisasjonen Grow4Vets ønsker at veteraner som sliter, både fysisk og psykisk, etter utlandstjeneste i krigsherjede områder skal få marihuana i stedet for piller. I dag gir de bort «weed» gratis.

Felicia Alvsing

20. september 2014

Artikkelen er over seks år gammel

En organisasjon i USA mener de har en enkel løsning på et vanskelig problem. Operation Grow4Vets ønsker å redusere det svimlende antallet veteraner som i dag dør på grunn av selvmord og overdoser på reseptbelagte legemidler, og deler derfor ut gratis marihuana til veteraner som sliter etter å ha tjent sitt land i utlandet. I dag får hver veteran med problemer som møter opp i Denver, Colorado marihuana verdt 1200 kroner.

«Cannabis er et trygt alternativ til dødlige narkotika-cocktails som gis til våre helter», står det på hjemmesiden.

I KRIGEN: Statistikk i USA viser at 20 prosent av veteraner har post-traumatisk stresslidelse (PTSD) etter å ha tjent sitt land i krigsherjede områder. Foto:Rune Thomas Ege,VG

20 prosent lider

Marihuanaen skal behandle krigsskadet, både psykiske og fysiske, som leger gjerne behandler med medikamenter som OxyContin. Ifølge United States Department of Veteran Affairs (VA), som i Norge tilsvarer Forsvarets veteransenter, lider 20 prosent av amerikanske veteraner som kommer hjem etter tjeneste i Afghanistan og Irak av post-traumatisk stresslidelse (PTSD).

Nåværende behandlinger varierer fra terapi til reseptbelagde legemidler, men Grow4Vets ønsker å erstatte piller med marihuana, sier veteran og grunnlegger av Grow4Vets, Roger Martin, til CBS.

- Enhver som har gått på narkotiske medisiner ønsker å slutte med det. Jeg har virkelig ikke møtt noen som bare nyter av sløvheten som følger med.

En veteran CBS har snakket med, Matt Kahl, kom hjem etter to turer til Afghanistan, men slet med smerter og angst.

- Rundt ti måneder etter at jeg kom tilbake, forsøkte jeg å ta mitt eget liv.

Jeg var fullstendig håpløs, forteller veteranen.

Helt til han prøvde marihuana.

- Plutselig, begynte mitt ekstremt overaktive og hyper-årvåkne sinn å roe seg ned. Smerten begynte å forsvinne. Jeg trengte mindre av de andre medisinene, forteller Kahl.

Publisert: 20.09.14 kl. 13:06

Mer om USA Narkotika